Сыжажэ Хьэсэн: Гулъытэншэу зыри къэдгъанэ хъунукъым
2013 гъэм и япэ илъэс ныкъуэм Бахъсэн щIыпIэ администрацэм лъэIу 215-рэ къыIэрыхьащ. ЦIыху 29-р мылъкукIэ зыщIагъэкъуэну, 89-р — я псэупIэр ирагъэфIэкIуэну, 15-р — щIы IуэхукIэ, 3-р — газ хущIашэну, 6-р — лэжьапIэ IэнатIэкIэ къызэрагъэпэщыну, 7-р — я унэр хузэрагъэпэщыжыну мэлъаIуэ, нэгъуэщI лъэIухэри щыIэщ.
ЩIыпIэ администрацэм и Iэтащхьэ Сыжажэ Хьэсэн цIыху 13-м зыкъыхуагъэзащ.
Апхуэдэу, я унэр мафIэм зэрисам къыхэкIыу, ПсыкIэху къуажэ щыщ Дзэмыхьхэ я унагъуэм зыщIагъэкъуащ. Сабий зеиншэ, ныкъуэдыкъуэ Шинкарёв Бронислав и узыншагъэр иригъэфIэкIуэну Саратов зэрыкIуэну гъуэгупщIэр хуатащ.
КIуэтэхукIэ нэхъыбэ мэхъу Сыжажэм электрон пощткIэ зыкъыхуэзыгъазэ цIыхухэм я бжыгъэр. Администрацэм и Iэтащхьэм къыхуагъэхь тхыгъэхэр езым и блогымкIэ къыIэрохьэ.
ЛъэIукIэ зыкъыхуэзыгъазэхэм къищынэмыщIа, куейм и Iэтащхьэр къуажэхэм кIуэурэ псори и нэкIэ зрегъэлъагъу, Iуэхур псынщIэу зэфIех.
Куейм и IуэхущIапIэм я унафэщIхэм я къуажэгъухэм зыщIагъакъуэ. «Псори дызэхыхьэнщи, ди лъэпкъэгъухэм дадэIэпыкъунщ!» къыхуеджэныгъэм щIэту Сирием щыпсэу ди лъэпкъэгъухэм папщIэ ирагъэкIуэкIа марафоным районым сом мин 50 хилъхьащ, «Сабийхэм дадэвгъэIэпыкъу» псапащIэ Iуэхур щрагъэкIуэкIым сом 176.346-рэ зэхуахьэсащ.
Щэбэт щIыхьэхум къыщалэжьа ахъшэмкIэ Хэку зауэшхуэм и ветеранхэм, фызабэхэм, бын куэд зиIэ унагъуэхэм, хуэмыщIауэ псэухэм зыщIагъэкъуащ (псори зэхэту сом 769.508-кIэ).
ПсапащIэхэм зэхуахьэса ахъшэм нэмыщI, бюджетым щымыщ мылъкукIэ я узыншагъэр ирырагъэфIэкIуэну цIыхуибгъум сом мин 81-кIэ ядэIэпыкъуащ.
Алокъуэ Аринэ.
